b'\n_START_ARTICLE_\nHeistad\n_START_SECTION_\nGeografi\n_START_PARAGRAPH_\nOmr\xc3\xa5dene Bratt\xc3\xa5s og L\xc3\xb8vsj\xc3\xb8 og Grava er mindre omr\xc3\xa5der som ogs\xc3\xa5 regnes for \xc3\xa5 h\xc3\xb8re til Heistad. Europavei 18 gikk tidligere gjennom Heistad sentrum, men ble i 1996 bygget om og lagt utenom Heistad. Den tidligere europaveien har f\xc3\xa5tt navnet fylkesvei 354. Tettstedet ligger p\xc3\xa5 vestsiden av Eidangerfjorden, og grenser til naturreservatet Frierflogene._NEWLINE_Brevikbanen g\xc3\xa5r gjennom Heistad. Banen hadde passasjerbefordring med stasjon p\xc3\xa5 Heistad fra 1895, frem til 1968. I tilknytning til denne jernbanestrekningen ble det i 1993 bygget et sidespor fra \xc3\x98rvik ut til Grenlandsterminalen._NEWLINE_Syd for jernbanelinjen ligger en b\xc3\xa5thavn som administreres av Heistad motorb\xc3\xa5tforening.\n_START_SECTION_\nHistorie\n_START_PARAGRAPH_\nG\xc3\xa5rden Heistad ble omkring 1610 delt i to bruk. Disse to brukene ble i 1783 igjen samlet under \xc3\xa9n eier, Hans Chrystie, som ogs\xc3\xa5 eide g\xc3\xa5rden Nedre Lunde.  _NEWLINE_Etter 1689 var Heistad g\xc3\xa5rd den ene av i alt to postg\xc3\xa5rder p\xc3\xa5 veien fra Brevik til Skien. _NEWLINE__NEWLINE_Fra slutten av 1800-tallet \xc3\xb8kte tilflyttingen til Heistad, og i 1894 ble det bygget en skole. Det ble etablert eget postkontor den 1. desember 1895. Postkontoret holdt lenge hus i et lite forretningslokale i \xc3\x98vre Lundeveg 124, men flyttet etterhvert til forretningsg\xc3\xa5rden i Fjordgl\xc3\xb8ttvegen 5. Fra 1968, da systemet med postnumre ble etablert, het postkontoret \xc2\xab3940 Heistad\xc2\xbb. Postkontoret ble nedlagt 1. mars 1998. Heistad skole ble oppf\xc3\xb8rt i 1937 og ble revet i 2015. Den nye skolen i Lundedalen stod ferdig i 2012.\n_START_SECTION_\nHeistad isforretning og iseksporten\n_START_PARAGRAPH_\nFra 1820-\xc3\xa5rene var det en ikke ubetydelig isdrift med tilh\xc3\xb8rende iseksport fra hele Porsgrunnsomr\xc3\xa5det, \xc2\xabHeistad isforretning\xc2\xbb holdt til her, og var en av mange steder for produksjon og utskiping av is langs vestsida av Eidangerfjorden. Det ble sk\xc3\xa5ret isblokker fra den kunstige isdammen \xc2\xabNordre dam\xc2\xbb p\xc3\xa5 Nedre Lunde, og ogs\xc3\xa5 fra en dam \xc3\xb8verst i Fjordgl\xc3\xb8ttveien kalt Heistaddammen. Isproduksjonen vedvarte frem til slutten av 1920-\xc3\xa5rene.\n_START_SECTION_\nIndustri\n_START_PARAGRAPH_\nI 1920 startet et firma fra Oslo en tr\xc3\xa5dtrekkingsfabrikk p\xc3\xa5 Tangen nedenfor Heistad stasjon (stasjonen l\xc3\xa5 der planovergangen i enden av Fjordgl\xc3\xb8ttveien i dag befinner seg). Denne bedriften gikk konkurs f\xc3\xb8r den var startet, og lokalene ble overtatt for drift av kandiserings- og glasseringsfabrikk._NEWLINE_Fabrikken fikk navnet Heistad Fabrikker a/s. Fabrikken startet produksjon av eplemost fra vrakfrukt som ble skaffet fra de store epleg\xc3\xa5rdene i Sauherad. Man \xc3\xb8nsket \xc3\xa5 f\xc3\xa5 i gang dyrking av frukt i st\xc3\xb8rre utstrekning i Heistadomr\xc3\xa5det og omegn, men det viste seg vanskelig \xc3\xa5 oppn\xc3\xa5 god nok kvalitet p\xc3\xa5 frukten i det fuktige kystklimaet. Fabrikken produserte b\xc3\xa5de syltet\xc3\xb8y og ulike konservesprodukter som r\xc3\xb8dbeter, r\xc3\xb8dk\xc3\xa5l, surk\xc3\xa5l og sylteagurker, og Heistad-logoen var i mange \xc3\xa5r velkjent i hele Norge. _NEWLINE_Fabrikken ble kj\xc3\xb8pt opp av Telemark Industriutvikling (TIN), som nedla fabrikken 1. mars 1988, og 43 ansatte ble sagt opp. Produksjonsutstyr og varemerker ble solgt til Orkla, og TIN utviklet boligomr\xc3\xa5det Heistadtangen p\xc3\xa5 omr\xc3\xa5det. I dag finnes det ogs\xc3\xa5 et treningssenter p\xc3\xa5 omr\xc3\xa5det._NEWLINE_Om lag 2 km vest for Heistad ligger Kj\xc3\xb8rholt kalksteinsbrudd som er tilknyttet Dalen-Kj\xc3\xb8rholt gruver og Norcem i Brevik. Gruvedriften her startet i 1916. I gruvene blir det hovedsakelig utvunnet ordovicisk kalkstein fra Oslofeltet. Kalksteinen brukes til sementproduksjon. Gruvene strekker seg langt under Eidangerfjorden, og er Norges st\xc3\xb8rste gruve i drift og verdens st\xc3\xb8rste underjordiske kalksteinsgruve. Tidligere var godstaubanen med vagger (fritthengende vogner under kabel) et landemerke p\xc3\xa5 Heistad. Den gikk fra Kj\xc3\xb8rholt gruve til Norsk Hydro p\xc3\xa5 Her\xc3\xb8ya for transport av kalkstein. Taubanen var i drift frem til 1982. Denne er i dag revet, men et par av de lavere mastene er satt opp p\xc3\xa5 utstilling ved kanalen p\xc3\xa5 Her\xc3\xb8ya med kabler og vagger montert._NEWLINE_Det helnorske, familieeide selskapet BEHA Fabrikker/BEHA Elektro som lager diverse elektriske artikler, i hovedsak hvitevarer, har sitt fabrikkanlegg og hovedkontor i Lundedalen p\xc3\xa5 Heistad. Tidligere var BEHA fabrikker lokalisert like ved Porsgrunn stasjon. I Lundedalen finnes ogs\xc3\xa5 Heistad ungdomsskole, legesenter, Heistadhallen med idrettshall/sv\xc3\xb8mmehall og diverse mindre bedrifter._NEWLINE_F\xc3\xb8r 1964 var Heistad en del av Eidanger kommune. Planene om en kommunesammensl\xc3\xa5ing av seks kommuner til Grenland kommune fikk ikke flertall, og planene ble skrinlagt i 2015.\n_START_SECTION_\nKultur og idrett\n_START_PARAGRAPH_\nDet lokale idrettslaget heter IL Hei. _NEWLINE_1. Heistad speidergruppe, som har sitt nye speiderhus i Lundedalen, ble grunnlagt i 1942. Gruppen ble grunnlagt under andre verdenskrig, da speiding ble erkl\xc3\xa6rt ulovlig fra 1941 og fram til frigj\xc3\xb8ringen i 1945._NEWLINE_P\xc3\xa5 1960-tallet var det Heistadhuset (ved Heistad skole) som var \xc3\xa5stedet for de store kulturbegivenhetene.'